Mandag begyndte retssagen mod en 59-årig tidligere byrådspolitiker, der er tiltalt for rufferi. Den tiltalte benægter ikke at have arrangeret gangbangs, men han nægter, at han har tjent penge på sammenkomsterne. I 2019 blev han dømt for rufferi, og dengang fik han en betinget fængselsstraf for at have arrangeret 73 gangbangs, som han tjente 200.000 kroner på. Nu er det så op til Retten i Aalborg at vurdere, om de mindst seks gangbangs, manden arrangerede på en adresse i Skelund samt på en anden adresse nær Øster Hurup, kan kategoriseres som rufferi - og om de dermed er ulovlige. Kvindelig journalist var muldvarp Det var da en kvindelig journalist gik undercover og udgav sig for at være interesseret i at medvirke i den tiltaltes gangbangs, at sagen begyndte. Journalisten havde fået lov til at overvære et gangbang, så hun kunne vurdere, om det var noget for hende. Men hun var udstyret med skjult mikrofon og kamera, og det materiale, hun havde med hjem, da aftenen var forbi, udleverede hun til politiet. På en af optagelserne fremgår det, at tiltalte forklarer kvinden, hvordan sådan et arrangement forløber, og at han skal have tyve procent af kvindernes indtjening. Han fortæller på lydfilen, at de tyve procent dækker over, at det hele foregår i hans private hjem, og at han sørger for mad, drikke og kondomer, og derfor er han berettiget til beløbet, siger han på optagelsen. Den 59-årige forklarede ved Retten i Aalborg, at han havde gennemskuet, at kvinden var journalist og at alt, hvad han sagde, var spil for galleriet. Den tiltalte nægter sig fortsat skyldig i begge sager.

Opsummering:
Han er dømt for det en gang tidligere. Nu er han for retten igen, men han nægter, at han har opkrævet penge i forbindelse med sine sexfester.